Svend Aage Jensby (V), 2001-04-24:
Ja, hr. Albrechtsen, så står vi her igen for tredje gang på godt 2 år, samtidig med at hr. Keld Albrechtsen har besværet embedsværket i Justitsministeriet, Forsvarsministeriet og IT- og Forskningsministeriet med et hav af spørgsmål.
Man kunne forestille sig, at hr. Albrechtsens videnbehov var dækket, men det er det jo altså ikke, siden vi nu som sagt skal stå her for tredje gang.
Jeg kan ikke lade være med at stille mig selv spørgsmålet: Hvad er det for en ubændig interesse, hr. Albrechtsen demonstrerer, navnlig for vores efterretningstjenester?
Jeg tror, jeg vil lade det hænge i luften.
Jeg er tilfreds med forsvarsministerens besvarelse af forespørgslen, hvor et af punkterne jo var, om ministeren vil fortælle om danske efterretningsmyndigheders samarbejde med USA og Storbritannien.
Det skulle bare mangle, om vi skulle stå og høre noget om det her i en åben forsamling.
Nej, hr. Albrechtsen!
Derfor vil jeg gerne sige tak til forsvarsministeren for den besvarelse; den er jeg ganske tryg ved.
Vi har, som der er sagt fra fru Pernille Blach Hansens side, demokratisk kontrol af ansvarlige politikere med vores efterretningstjenester.
Det er jeg tryg ved.
Der vil jeg anbefale hr. Albrechtsen at gå hjem og læse noget om forsvarets formål og opgaver - hvis ikke jeg husker meget galt, så er det i § 11 - og de dertil hørende udførlige bemærkninger i forslaget.
Der er lovhjemmel for det.
Hvis hr. Albrechtsen så - det kan jeg jo lige så godt sige for at spare tid - spørger: Hvor er så hjemmelen for PET's virksomhed?
Ja, dér vil jeg henvise til straffeloven og retsplejeloven, som jo klart regulerer den tjenestes beføjelser, og hvornår den tjeneste kan træde i funktion.
Så har vi afklaret det.
Derfor kan hr. Albrechtsen ikke og for øvrigt heller ikke hr. Knud Erik Hansen forvente yderligere kommentarer fra min side på de spørgsmål.
Jeg vil dernæst sige, at det naturligvis for mit parti er centralt, at befolkningen, borgerne i et demokratisk land kan kommunikere frit og trygt, uden at der sker indgreb i den kommunikation.
Derfor lægger vi også vægt på de muligheder, der er for kryptering.
Der er jo reelt fri kryptering.
Men vi lægger meget vægt på mulighederne for stærk kryptering.
Jeg kan jo se af svaret på spm. nr. S 1097 - et svar, som jo i øvrigt også hr. Albrechtsen har fået - fra IT- og forskningsministeren, at der udtrykkeligt over for professor Mads Bryde Andersen er redegjort for regeringens holdning til de her spørgsmål, herunder regeringens positive indstilling til stærk kryptering m.v.
Det er jeg meget tryg ved; det er vi i Venstre tilfredse med, for som sagt lægger vi stor vægt på, at det kan ske.
Og indgreb kan, vil jeg gerne sige til hr. Albrechtsen, som sagt kun ske efter dommerkendelse, hvis det er herhjemme.
Sådan er systemet.
Det har aldrig optaget hr. Albrechtsen; der er ikke stillet forespørgsler om det.
Men jeg tror da, at det vil interessere den danske befolkning lige så meget.
For nu synes jeg ikke, at vi kan trække ret meget mere rundt i det her. Jeg kan med det samme sige, fordi det er fornødent af hensyn til formanden og andre medlemmers tid, at jeg ikke agter yderligere at komme med kommentarer til debatten.